## Pravilnik o upućivanju državnog odvjetnika za vezu u Eurojust

### NN 54/2009 (6.5.2009.), Pravilnik o upućivanju državnog odvjetnika za vezu u Eurojust

54 06.05.2009 Pravilnik o upućivanju državnog odvjetnika za vezu u Eurojust

MINISTARSTVO PRAVOSUĐA

1255

Na temelju članka 81. stavak 5. Zakona o državnom odvjetništvu (»Narodne novine«, br. 51/01, 16/07, 58/06, 20/07 i 146/08), ministar pravosuđa donosi

PRAVILNIK

O UPUĆIVANJU DRŽAVNOG ODVJETNIKA ZA VEZU U EUROJUST

1. OPĆE ODREDBE

Članak 1.

Ovim Pravilnikom propisuju se uvjeti, način izbora, priprema i upućivanje državnih odvjetnika u Eurojust, njihova prava i obveze, te nadzor nad njihovim radom.

Članak 2.

1) Državni odvjetnik upućuje se u Eurojust kao državni odvjetnik za vezu, radi izvršavanja zadataka utvrđenih Sporazumom između Republike Hrvatske i Eurojust-a od 9. studenoga 2007. godine.

2) Državni odvjetnik za vezu ima status zamjenika Glavnog državnog odvjetnika sukladno Zakonu o državnom odvjetništvu i svoje djelovanje provodi sukladno važećim zakonskim propisima Republike Hrvatske, Odluci Vijeća EU o osnivanju Eurojust-a broj 2002/187/PUP i Pravilniku o poslovanju Eurojust-a, imajući u vidu interese Republike Hrvatske, a pomažući ciljeve Eurojust-a.

Članak 3.

1) Zadaće državnog odvjetnika za vezu su:

a) punopravno sudjelovanje u radu skupštine Eurojust-a,

b) postupanje u ime Eurojust-a sukladno članku 6. Odluke Vijeća EU broj 2002/187/PUP,

c) provođenje isključivog prava na razmjenu informacija između Eurojust-a i Republike Hrvatske,

d) sudjelovanje u ad hoc komisiji Eurojust-a,

e) sudjelovanje u radu skupštine Eurojust-a, na aktivnostima rukovođenja i rada organizacije Eurojust-a,

f) izvršavanje svih zadataka koje je od državnog odvjetnika za vezu zatražila skupština, predsjednik Eurojust-a, odnosno predsjednici komisija ubrajajući i obveze održavanja kontakata s Europskom komisijom i Europskim parlamentom, s Europol-om i OLAF-om, te protokolarne obveze na međunarodnim konferencijama,

2) Za postizanje nužnih ciljeva Eurojust-a, državni odvjetnik za vezu ima pristup informacijama sadržanim u kaznenim evidencijama ili u bilo kojoj drugoj evidenciji u Republici Hrvatskoj na isti način na koji je to državnom odvjetniku odnosno zamjeniku državnog odvjetnika određeno zakonom Republike Hrvatske.

3) Državni odvjetnik za vezu može izravno kontaktirati nadležna tijela Republike Hrvatske.

4) Državni odvjetnik za vezu dužan je redovito izvještavati Glavnog državnog odvjetnika o svom radu.

Članak 4.

1) Državni odvjetnik za vezu koji je upućen u Eurojust dužan je poštivati pravni poredak države primateljice.

2) Državni odvjetnik za vezu u obnašanju svoje dužnosti dužan je poštivati Etički kodeks državnih odvjetnika i čuvati ugled Republike Hrvatske.

Članak 5.

Državni odvjetnik za vezu mora voditi računa o stupnju zaštite informacija i podataka koje Republika Hrvatska dostavlja Eurojust-u.

Članak 6.

1) Državni odvjetnik za vezu upućuje se na rad u Eurojust na vrijeme od četiri godine.

2) Ukoliko postoji potreba službe ili drugi opravdan razlog, rad u Eurojust-u državnom odvjetniku za vezu može se produžiti.

Članak 7.

Državni odvjetnik za vezu može imati jednog pomoćnika. U slučaju potrebe pomoćnik može zamijeniti državnog odvjetnika za vezu.

Članak 8.

1) Odluku o upućivanju državnog odvjetnika za vezu u Eurojust donosi Vlada Republike Hrvatske na prijedlog Glavnog državnog odvjetnika i prethodnog mišljenja ministra pravosuđa.

2) Odluka o upućivanju državnog odvjetnika za vezu sadrži obrazloženje, izvore financiranja i predloženo diplomatsko zvanje državnog odvjetnika za vezu u skladu s poslovima koje će obavljati.

Članak 9.

1) Glavni državni odvjetnik upoznaje zamjenike Glavnog državnog odvjetnika o slobodnom mjestu »državnog odvjetnika za vezu u Eurojust-u«, kao i rokom u kojemu mogu podnijeti svoju kandidaturu za upućivanje na rad u Eurojust.

2) Oglas se mora objaviti na oglasnoj ploči Državnog odvjetništva Republike Hrvatske.

3) Glavni državni odvjetnik prijedlog o izboru državnog odvjetnika za vezu dostavlja ministru pravosuđa na prethodno mišljenje, a suglasno članku 8. stavak 1. ovoga Pravilnika.

Članak 10.

1) S državnim odvjetnikom za vezu Ministarstvo pravosuđa sklapa Ugovor.

2) Ugovorom iz stavka 1. ovoga članka utvrđuju se sva prava i obveze državnog odvjetnika.

Članak 11.

1) Državni odvjetnik za vezu oprema se materijalno-tehničkim sredstvima u skladu s potrebama poslova koje će obavljati.

2) Državni odvjetnik za vezu ima pravo na naknadu troškova uporabe sredstava za komunikaciju za potrebe obavljanja svoje službe prema priloženim računima za uporabu tih sredstava.

3) Troškovi materijalno-tehničkih sredstava, kao i naknadu troškova za uporabu sredstava za komunikaciju podmirivat će se na teret sredstava državnog proračuna namijenjenih za Eurojust.

Članak 12.

Nadzor nad radom državnog odvjetnika za vezu u Eurojust-u provodi Državno odvjetništvo Republike Hrvatske.

Članak 13.

Državni odvjetnik za vezu po prestanku rada u Eurojust-u nastavlja obnašati dužnost zamjenika Glavnog državnog odvjetnika.

Članak 14.

Ovaj Pravilnik stupa na snagu osmog dana od dana objave u »Narodnim novinama«.

Klasa: 910-01/09-01/167

Urbroj: 514-03-01-09-1

Zagreb, 16. travnja 2009.

Ministar
dr. sc. Ivan Šimonović, v. r.

Pravilnik, NN 54/2009-1255